Hoppeborg for de mindste, fodbold for de mellemste og kolde fadøl til de ældste. Sådan lød en del af programmet til dagens bydelsfest i Løvvangen i Lindholm, der er en bydel i det vestlige Nørresundby. I den anledning var Barikan Ismaeeli Solecki, der er boligsocial projektleder i Løvvangen, mødt op for at gøre folk opmærksomme på, at de kan blive vaccineret uden tidsbestilling på mandag. Se om den udkørende ordning kommer tæt på dig Samme tilbud har borgerne modtaget to gange tidligere, og i den forbindelse videregav Ismaeeli Solecki budskabet ved at hænge plakater op i borgernes opgange. I dag spredte hun budskabet fra mund til mund. - Det er ikke min opgave at overbevise dem. Det er en personlig beslutning, om man vil have vaccinen eller ej. Min opgave er at informere dem om, at de har muligheden, siger hun. Flere fravælger stik Ud af de godt 9.200, der bor i Lindholm Sogn, er der 15 procent - eller knap 1400 borgere – som endnu ikke er blevet vaccineret, selvom de har fået tilbuddet. Besnik Brekazi er en af beboerne, der ikke har valgt at lade sig vaccinere. - Jeg passer på i stedet for og tager test regelmæssigt, fortæller han. Lene Elkjær er ligeledes en del af de 15 procent i statistikken. - Jeg fik corona lige inden, jeg skulle vaccineres, så jeg har ikke været klar til at få den endnu, siger hun. Ligesom Besnik Brekazi har Khalid Muhammed Ali heller ikke i sinde at få et stik med nålen. - Jeg er stadigvæk rask, så hvorfor skal jeg modtage vaccinen? Jeg er ikke bange for corona. Fire ud af ti i Løvvangen har anden etnisk baggrund end dansk. Om det kan være grunden til den noget lavere vaccinetilslutning, som man har set det andre steder, tror Barikan Ismaeeli Solecki ikke gør sig gældende. - Vi har ikke noget belæg for at sige, at det her hører til en bestemt befolkningsgruppe, udtaler hun.

Opsummering:
Beboerne i Lindholm Sogn tilbydes udkørende vaccination - uden tidsbestilling - på mandag. Det samme er tilfældet mange andre steder. Netop i Lindholm Sogn er tilsutningen til vaccinen ikke så stor som andre steder.